Predkladacia správa 

	Návrh na zmeny v prílohe č. 1 k Dohode  medzi vládou Slovenskej republiky a vládou Poľskej republiky o hraničných priechodoch, o prekračovaní štátnej hranice na turistických chodníkoch križujúcich štátnu hranicu a o zásadách prekračovania štátnej hranice mimo hraničných priechodov, podpísanej dňa 1. júla 1999 v Trstenej vyplynul  zo záverov rokovania pracovnej skupiny pre hraničné priechody a dopravu, ktorá zasadala v dňoch 24. a 25. júna 2002 v Korbielowe v rámci VII. zasadnutia Slovensko – poľskej medzivládnej komisie pre cezhraničnú spoluprácu a bol vypracovaný na základe podnetu poľskej strany, ktorá zaslala diplomatickú nótu s návrhom na zmeny v prílohe k dohode.
	
Vybudovaním zodpovedajúcich cestných komunikácií pre vozidlá nákladnej dopravy do 7,5 tony celkovej hmotnosti vozidla nastali podmienky pre rozšírenie nákladnej dopravy na cestnom hraničnom priechode Skalité – Zwardoň–Mýto do 7,5 tony celkovej hmotnosti vozidla, ako aj zavedenia nákladnej dopravy v rovnakom rozsahu na cestnom hraničnom priechode Becherov – Konieczna, nachádzajúcich sa na štátnej hranici Slovenskej republiky s Poľskou republikou. 

Vychádzajúc z týchto skutočností Ministerstvo financií Slovenskej republiky predkladá formou verbálnej nóty návrh na rozšírenie nákladnej dopravy na cestnom hraničnom priechode Skalité – Zwardoň–Mýto z doterajších 3,5 tony celkovej hmotnosti vozidla na 7,5 tony celkovej hmotnosti vozidla a na cestnom hraničnom priechode Becherov – Konieczna zavedenie nákladnej dopravy do 7,5 tony celkovej hmotnosti vozidla.

Navrhovaná právna úprava je v súlade so všeobecne záväznými zásadami medzinárodného práva a so záväzkami iných platných dohôd. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy.     Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky.